"Save Your Kisses for Me" a fost cântecul câștigător al Concursului Muzical Eurovision 1976, cântecul fiind interpretat de către Brotherhood of Man, reprezentanții Regatului Unit, la Haga, Olanda. Versurile și muzica aparțin lui Tony Hiller, Lee Sheriden și Martin Lee, ultimii doi fiind membri ai trupei. Cântecul a devenit un succes în toată lumea, ajungând pe locul 1 în multe țări, inclusiv Regatul Unit, unde a devenit cel mai bine vândut cântec al anului. "Save Your Kisses for Me" rămâne unul dintre cele mai bine vândute cântece câștigătoare de la Eurovision și cea mai mare astfel de vânzare în Regatul Unit.